– Umjesto da nas nagrade jer smo mi jedni od najzaslužnijih za uspjeh državne mature, a radili smo i po 12 sati dnevno, nama se odbija isplatiti honorar koji smo pošteno zaradili – poručili su ogorčeni zagrebački studenti koji su od veljače radili na poslovima vezanima za pripremu i održavanje državne mature u Nacionalnom centru za vanjsko vrednovanje obrazovanja.

Za sve optužuju ravnateljicu Maju Jukić, a problem je nastao u vezi sa zbrajanjem radnih sati za koje je bilo dogovoreno da se plaćaju po 20 kuna.

Studenti nisu bili spremni

– Evidencija o dolasku i odlasku s posla vođena je na dva načina i to tako da smo se mi javljali zaštitaru na ulazu, a onda voditeljici odjela. Mi smo od ravnateljice dobili nalog da se zaštitaru više ne moramo javljati i to smo poslušali, no na kraju je ona kao kriterij utvrđivanja satnica uzela baš tu evidenciju – optužio je ravnateljicu Josip Pulić, jedan od 60-ak studenata koji su dobili otkaz.

Zbog svega je u srijedu u centru intervenirala i policija, nakon čega je studentima pristup u njega zabranjen. Kako pak kažu iz centra, policiju su zvali zbog osiguravanja materijala i prostora, a studentima su ponudili isplatu tri četvrtine plaće dok se ne provede kompletna evidencija sati provedenih u prostorijama centra. – Studenti nisu bili spremni na takav dogovor te su, ne pristajući na odgodu plaćanja od nekoliko dana radi ispunjavanja formalnih uvjeta za isplatu, u jednom trenutku ušli u prostore u kojima se održavaju ispiti državne mature i zaključali ih prijeteći da će onemogućiti održavanje za danas planiranih ispita dodatne provjere znanja za upis na Medicinski fakultet. Bili smo prisiljeni pozvati policiju – piše u priopćenju ravnateljice Maje Jukić.

Foto: Žarko Bašić/PIXSELL

Foto: Žarko Bašić/PIXSELL

Otvoreno pismo

Studenti tvrde da nikakvih uzurpacija nije bilo, a kamoli zaključavanja u prostore. – To je bilo naše radno mjesto i nismo uzurpirali nikakav prostor. Tražili smo objašnjenje zašto nam odjednom ne uvažavaju sate, a neki od nas u lipnju ih imaju i 300, no ona nam objašnjenje nije htjela dati – kazala je studentica Katarina Curavić. Otvoreno pismo u kojem traže isplatu honorara za lipanj, a koji im kasni desetak dana, studenti su poslali i predsjedniku RH Ivi Josipoviću.

– Nakon niza obećanja, nakon gotovo mjesec i pol neprestanog 12-satnog rada kako bi se svi ispiti proveli u roku i bez pogreške, ravnateljica Centra odlučila je stopirati isplatu pošteno zasluženih plaća. Apeliramo da se ne dopusti samovoljno oduzimanje prava na rad, kao i demokratskog prava na plaćanje odrađenog rada – piše, između ostalog, u pismu.

>>Evo koliko zagrebačkim studentima treba novca za jedan semestar i koliko sati tjedno uče

>>Zbog laganja u životopisu i do deset godina zatvora